b"\n_START_ARTICLE_\nFergie Frederiksen\n_START_SECTION_\nZgodnje \xc5\xbeivljenje in kariera\n_START_PARAGRAPH_\nFrederiksen je za\xc4\x8del glasbeno kariero v starosti 13 let, pri 15. letih pa je s skupino\xc2\xa0\xc2\xbbCommon People\xc2\xab\xc2\xa0igral po klubih v Grand Rapidsu, Michigan. Leta 1975, je bil Frederiksen v \xc4\x8dasu \xc5\xa1olanja na kolid\xc5\xbeu Central Michigan napro\xc5\xa1en, da bi zamenjal Tommyja Shawa kot glavnega vokalista v skupini MSFunk. Frederiksen je v skupini ostal do njenega razpada leta 1976. Med bivanjem v Chicagu je Frederiksen sodeloval pri lokalni zasedbi Trillion. Debitantski album skupine Trillion je iz\xc5\xa1el leta 1978, produciral pa ga je Gary Lyons. Avtor vseh skladb, razen ene, je bil Frederiksen. Skupina je nato od\xc5\xa1la na turnejo skupaj s skupinama Styx in Heart, na kateri je med koncerti Frederiksen za\xc4\x8del izvajati premete, katere je kasneje izvajal na vseh koncertih in so postali njegova\xc2\xa0\xc2\xbbblagovna znamka\xc2\xab. Frederiksen je po enem albumu skupino zapustil, nadomestil pa ga je Thom Griffin._NEWLINE_Po odhodu iz skupine Trillion, se je Frederiksen osredoto\xc4\x8dil na studijsko delo, ve\xc4\x8dinoma na filmsko glasbo. Leta 1979 je sklenil pogodbo z zalo\xc5\xbebo Casablanca Records, pri kateri je sodeloval pod psevdonimom\xc2\xa0\xc2\xbbDavid London\xc2\xab. Pel je dve skladbi (\xc2\xbbSamantha\xc2\xab\xc2\xa0in\xc2\xa0\xc2\xbbSound Of The City\xc2\xab), ki sta iz\xc5\xa1li na glasbi iz filma\xc2\xa0\xc2\xbbCan't Stop The Music\xc2\xab\xc2\xa0(album je dosegel 47. mesto lestvice Billboard 200). Leta 1981 je sodeloval na rockovskem albumu, ki je bil eden izmed zadnjih albumov, ki so iz\xc5\xa1li pri zalo\xc5\xbebi Casablanca Records, saj je v za\xc4\x8detku 80. let postala del zalo\xc5\xbebe Mercury Records. Frederiksen je po tem opustil svoje umetni\xc5\xa1ko ime, za\xc4\x8del pa je uporabljati vzdevek iz otro\xc5\xa1kih let\xc2\xa0\xc2\xbbFergie\xc2\xab._NEWLINE_Med sodelovanjem pri zalo\xc5\xbebi Casablanca Records je Frederiksen spoznal Grega Giuffrio iz skupine Angel. Konec 1981 sta za\xc4\x8dela sodelovati. Frederiksen je takrat za\xc4\x8del sodelovati v skupini Angel, kjer je spoznal basista Rickyja Phillipsa, s katerim sta postala dobra prijatelja, skupaj sta sodelovala pri \xc5\xa1tevilnih projektih. Skupina Angel v tak\xc5\xa1ni zasedbi ni nikdar posnela celega studijskega albuma, ker se je Giuffria za\xc4\x8del bolj posve\xc4\x8dati skupini Giuffria, posnela pa je tri skladbe:\xc2\xa0\xc2\xbbWhips\xc2\xab,\xc2\xa0\xc2\xbbTroubleshooter\xc2\xab\xc2\xa0in\xc2\xa0\xc2\xbbShould Have Known Better\xc2\xab. Skladbe so kasneje iz\xc5\xa1le na kompilacijskem albumu Raritiescollection._NEWLINE_Ko je pevec Steve Walsh zapustil skupino\xc2\xa0\xc2\xbbKansas\xc2\xab, so se v za\xc4\x8detku leta 1982 za\xc4\x8dele avdicije za njegovo mesto. Frederiksen je delal avdicijo, namesto njega pa je skupina izbrala Johna Elefanteja. Manager skupine Kansas je kljub temu opazil Frederiksna in skupina je za\xc4\x8dela sodelovati z njim. V tem \xc4\x8dasu sta Frederiksnova stara prijatelja Jim Peterik in Frankie Sullivan iz skupine Survivor povabila Frederiksna v studio, kjer je skupina snemala tretji studijski album Eye of the Tiger. Glavni pevec skupine Survivor, Dave Biclker je namre\xc4\x8d imel te\xc5\xbeave z glasom. Bickler je kljub temu lahko posnel album, Frederiksen pa je prispeval spremljevalne vokale. Album je iz\xc5\xa1el maja 1982. Na lestvicah je dosegel 2. mesto, postal pa je tudi 2x platinast. Frederiksen je prispeval vokalne harmonije pri petih skladbah, vklju\xc4\x8dno z drugim singlom z albuma\xc2\xa0\xc2\xbbAmerican Heartbreak\xc2\xab, ki se je uvrstil med top 20 na lestvici._NEWLINE_Konec poletja 1982 je manager skupine LeRoux, Budd Carr povabil Frederiksna in studijskega kitarista Jima Odoma v skupino LeRoux, kjer sta nadomestila glavnega vokalista in kitarista Jeffa Pollarda, ki je zapustil skupino. Fergie je tako postal nov frontman skupine LeRoux. Peti studijski album skupine So Fired Up je iz\xc5\xa1el februarja 1983. Album je vseboval hit skladbo\xc2\xa0\xc2\xbbCarrie's Gone\xc2\xab, ki jo je napisal Frederiksen po razhodu z dekletom Carrie Hamilton. Skupina je izgubila pogodbo z zalo\xc5\xbebo RCA Records, vendar skupina \xc5\xa1e vedno koncertira, nedavno pa je bila sprejeta v Glasbeno dvorano slavnih v Louisiani. Frederiksen je medtem skupaj z Rickyjem Phillipsom ustanovil novo skupino\xc2\xa0\xc2\xbbAbandon Shame\xc2\xab, kjer sta igrala \xc5\xa1e klaviaturist Jonathan Cain in njegova \xc5\xbeena Tane. Kvartet je leta 1984 pripravljal pet skladb, Frederiksen je pel le na eni. Skladbe\xc2\xa0\xc2\xbbYou Can't Do That\xc2\xab,\xc2\xa0\xc2\xbbBurnin' in the Third Degree\xc2\xab\xc2\xa0in\xc2\xa0\xc2\xbbPhotoplay\xc2\xab, ki jih je produciral Kevin Elson, so se pojavile v filmu Terminator. Skladbi\xc2\xa0\xc2\xbbKicks\xc2\xab\xc2\xa0in\xc2\xa0\xc2\xbbOver Night Sensation\xc2\xab, katere pojeta Frederiksen in Tane, sta se pojavili v filmu Armed Response, ki je iz\xc5\xa1el leta 1985._NEWLINE_Phillips, ki je bil prijatelj z bobnarjem skupine Toto, Jeffom Porcarom, je Porcaru dal Frederiksnov demo posnetek. Skupina Toto, ki je med snemanjem albuma Isolation odpustila glavnega pevca Bobbyja Kimballa, je Frederiksna povabila na avdicijo. Skupina je na avdiciji izbrala Frederiksna pred Ericom Martinom. Fergie je tako postal glavni pevec skupine, skupina pa je nato dokon\xc4\x8dala album Isolation, ki je iz\xc5\xa1el oktobra 1984. Album je vseboval hit skladbo\xc2\xa0\xc2\xbbStranger in Town\xc2\xab\xc2\xa0in je postal zlat. Videospot skladbe\xc2\xa0\xc2\xbbStranger in Town\xc2\xab, ki Fergieja predstavlja kot \xc5\xbertev umora, je bil leta 1985 s strani MTV-ja nominiran za najbolj\xc5\xa1o re\xc5\xbeijo. Po turneji s skupino leta 1985 je bil Frederiksen med snemanjem albuma Fahrenheit odpu\xc5\xa1\xc4\x8den iz skupine zaradi te\xc5\xbeav s snemanjem v studiu. Frederiksen je \xc4\x8das sodelovanja v skupini Toto ozna\xc4\x8dil kot vrhunec svoje kariere.\n_START_SECTION_\nKasnej\xc5\xa1a kariera\n_START_PARAGRAPH_\nPo koncu sodelovanja s skupino Toto se je Frederiksen s svojo skupino odpravil na turnejo kot\xc2\xa0\xc2\xbbToto\xc2\xab. V programu je izvajal nekatere skladbe skupine, ki jih je neko\xc4\x8d izvajal s skupino Toto. S to potezo niso bili zadovoljni \xc4\x8dlani\xc2\xa0\xc2\xbbprave\xc2\xab\xc2\xa0skupine Toto, ki so imeli podobne te\xc5\xbeave \xc5\xbee z Bobbyjem Kimballom, ki se je s svojo skupino prav tako izdajal za skupino Toto. Toto in Frederiksen so se sicer pobotali leta 2007, ko se je Frederiksen kot gost pridru\xc5\xbeil skupini na nekaterih koncertih. Po 12 letih delovanja v glasbeni industriji se je Frederiksen neuradno upokojil in pomagal o\xc4\x8detu pri vodenju restavracije._NEWLINE_H glasbi se je vrnil v sredini 90. let, ko je zopet sodeloval z Rickyjem Phillipsom. Njun album Frederiksen/Phillips je iz\xc5\xa1el leta 1995, pri albumu pa je kot spremljevalni vokalist sodeloval tudi David Glen Eisley. Phillips je nato pomagal Frederiksnu pri snemanju solo albuma Equilibrium, ki je iz\xc5\xa1el leta 1999, pri snemanju pa so sodelovali glasbeniki kot so Neal Schon, Steve Porcaro, Jason Scheff in Dave Amato. Album je dosegel kriti\xc4\x8dno odobravanje v Evropi in na Japonskem. Leta 2002 se je pridru\xc5\xbeil zasedbi Mecca, kjer je ponovno zdru\xc5\xbeil mo\xc4\x8di z Jimom Peterikom. Frederiksen je prav tako ve\xc4\x8dkrat sodeloval s Tommyjem Denanderjem in zasedbama World Classic Rockers in Voices of Classic Rock._NEWLINE_Junija 2010 je Frederiksen oznanil, da so mu odkrili raka. Zaradi terapij je s te\xc5\xbeavo sodeloval v studiju in je za\xc4\x8del razmi\xc5\xa1ljati o svoji ponovni upokojitvi. Njegov prijatelj Alex Ligertwood ga je prepri\xc4\x8dal, da je nadaljeval z delom. Od odkritja raka je Fergie izdal \xc5\xa1e dva solo albuma: Happiness is the Road in Any Given Moment._NEWLINE_18. januarja 2014 je zaradi raka umrl na svojem domu v Moundu, Minnesota."